钦定古今图书集成/历象汇编/乾象典/第066卷 > 坤舆图说 > 《东风解冻赋》〈以立春之日冰冻销释为韵〉韦充
## 钦定古今图书集成/历象汇编/乾象典/第066卷 > 坤舆图说 > 《东风解冻赋》〈以立春之日冰冻销释为韵〉韦充

三阳布，万物新。摄提建月，勾芒御辰。惟东风之解冻，
明下土而知春。于是嗣木，德，游水滨。坼涸沍，开𣽂沦。
始自震而发迹，终习坎而成仁。原夫其始也，出大块，
乘新律；度晴川，经暖日。积习习之淑气，散峨峨之素
质。顺流而委，想银河之渐倾；逐吹以分，讶瑶池之渐
失。飘然既至，飒尔攸兴。潜融积溜，暗断轻冰。自太蔟
之气生，功因入律。悦中流而瓦解，声若裂缯。不疾不
徐，如考如击。动轻澌于皎洁，上游鳞于碛砾。未分𬞟
末，疑冯夷之剖蚌胎；稍辨波心，若荆山之流玉液。意
同攻陷，势若刳剔。何虎啸之威方微，信狐疑之心已
释。羊角既止，蝉翼潜销。表一岁发生之候，当三春启
蛰之朝。鼓怒斯至，徘徊遽飘。圆折之时，初疑破镜；乱
流之处，尽若回潮。斯以见寒暑不𠍴，推迁屡急，何一
气之自噫，信百川而皆及。导仁为煦，决滞之义则深；
以德而和，陷坚之功斯立。当其晴流渐泮，丽景初驰，
飘忽既及，凝滞无遗。状《晓河》云卷之初，忽其明矣。若
太素气分之际，难可辨之。是知天地既春，欣荣者众，
将以遂于群性，不独释于积冻。然后驱《飞廉》，命羲仲。
俾风日之可游，冀《临川》而必中。